Book-Jenssens gentlemannsaktige scenefremtoning var sterkt inspirert av Ernst Rolf, både når han var romantisk crooner i lett jazzifisert Bing Crosby-stil, når han sang sentimentale sanger om nordmenns liv på havet og om deres hjemlengsel, og når han fremførte feiende sjømannsvalser og Chat Noir-viser om Oslos fortreffeligheter. Han gjorde også rene jazzinnspillinger som «Lambeth Walk» i 1938 og «Alexander's Ragtime Band» i 1939.